CELEX ID: 32010D0793
Publication Date: 2010-12-20

Document Text:
KOMISJONI OTSUS,
20. detsember 2010,
millega muudetakse otsust 2005/1/EÜ Tšehhi Vabariigis kasutatavate searümpade liigitusmeetodite kinnitamise kohta seoses selliste rümpade esitusviisiga
(teatavaks tehtud numbri K(2010) 9187 all)
(Ainult tšehhikeelne tekst on autentne)
(2010/793/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkti m koostoimes artikliga 4,
ning arvestades järgmist:
(1)
Komisjoni otsusega 2005/1/EÜ (2) lubati searümpade liigitamiseks Tšehhi Vabariigis kasutada kuut meetodit.
(2)
Tšehhi Vabariik taotles 23. veebruaril 2010 komisjonilt luba näha ette määruse (EÜ) nr 1234/2007 V lisa punkti B.III esimeses lõigus määratletud standardesitusviisist erinev searümpade esitusviis.
(3)
Määruse (EÜ) nr 1234/2007 V lisa punkti B.III teise lõigu kohaselt võib liikmesriikidel lubada näha ette kõnealuse punkti esimeses lõigus määratletud searümpade standardesitusviisist erinev esitusviis sel juhul, kui liikmesriikide territooriumil kehtiv tavaline kaubandustava erineb kõnealusest standardesitusviisist. Tšehhi Vabariik täpsustas oma taotluses, et tema territooriumil kehtiva kaubandustava kohaselt esitatakse searümpi, millelt neerurasv on eemaldamata. Seepärast peaks Tšehhi Vabariigile lubama kõnealust esitusviisi, mis erineb standardesitusviisist.
(4)
Selleks et searümpade noteeringu alused oleksid võrreldavad, tuleks kõnealust erinevat esitusviisi arvesse võtta ning sellistel juhtudel korrigeerida registreeritud massi standardesitusviisi puhul esineva massi suhtes.
(5)
Seega tuleks otsust 2005/1/EÜ vastavalt muuta.
(6)
Käesoleva otsusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsusesse 2005/1/EÜ lisatakse artikkel 1a:
„Artikkel 1a
Olenemata määruse (EÜ) nr 1234/2007 V lisa punkti B.III esimeses lõigus sätestatud standardesitusviisist võib Tšehhi Vabariigis olla searümpadelt enne kaalumist ja liigitamist neerurasv eemaldamata. Sellise esitusviisi puhul korrigeeritakse sooja rümba registreeritud massi järgmise valemi alusel:
sooja rümba mass = 1,65651 + 0,96139 × neerurasvaga sooja rümba mass.”
Artikkel 2
Käesolev otsus on adresseeritud Tšehhi Vabariigile.
Brüssel, 20. detsember 2010

EuroVoc Classification:
Level 1: 100161
100157
100146
100156
Level 2: 100258
100190
100278
100254
100249
Level 3: 1360
7816
5962
2737
4256
All Concepts: 1374
1895
2560
5263
7816